**Élménybeszámoló**

A Pannónia Ösztöndíjprogram indulásáról az egyetemen hallottam, illetve a PTE különböző közösségi média felületein is ki lett hirdetve. A bővebb részletekről a tájékoztató előadásokon tudtam meg többet.

Azért keltette fel az érdeklődésemet a program, mivel szenvedélyem az utazás, szóval mindig is ki akartam próbálni, milyen lehet külföldön élni, illetve tanulni. Én nemzetközi közegben érzem magamat a legjobban, amit a PTE-s szakomon már meg is szokhattam, így tudtam, hogy ezzel nem lesz gondom, ha kimegyek külföldre. Mivel a tanulmányaimra nagy hangsúlyt fektetek, a kettősdiploma-program egy olyan lehetőség volt, amit nem hagyhattam ki. Röviden, amit a programtól vártam, az az, hogy kiszélesítse a látókörömet, nemzetközi kapcsolatokat építsek ki, megtanuljak különböző származású emberekkel csapatban dolgozni, illetve, hogy megtapasztaljam, milyen önállóan kiteljesedni egy idegen helyen. Mindez persze meg is valósult.

Az utazással semmi gond nem volt. Én a repülést választottam, mivel ez a legkényelmesebb utazásmód számomra. Mivel volt már rutinom a repülésben, minden zökkenőmentesen alakult.

A szállásomat az Oqoro nevű szálláskereső oldalon találtam, ami egy nagy ház, 14 szobával, 25-30 percre az egyetemtől metróval. Mivel 14-en lakunk egy helyen, több konyha és fürdő van, amiken az én szintemen 3-4 emberrel osztozom. A lakótársaim többsége francia. Én a szobámért 625 eurót fizetek havonta.

Természetesen akadt egy-két nehézség is, ami szerintem elkerülhetetlen egy nagy váltás során. Talán, amihez a legnehezebb volt hozzászoknom, az a szállás jellege, hogy ennyien vagyunk egy helyen, és hogy nem mindenki tartja tisztán a környezetét. Ehhez azonban sikerült alkalmazkodnom, új rutinokat kialakítanom, amik megkönnyítik az itteni életemet.

Amit még nehézségként említenék, az az általános nyelvi akadály a francia emberekkel (boltokban, pékségekben, ügyintézésnél stb.), mivel nem sokan tudnak angolul, én pedig franciául csak keveset. Ez alkalmanként a lakótársaimmal is érezhető, de azért megoldjuk a kommunikációt. Illetve nyilván a szeretteim, otthonom hiánya is nehéz volt az elején, ami természetes. A legjobb módja ezeknek a gondoknak a leküzdésére számomra az volt, hogy próbáltam az egész dolog pozitív oldalát nézni, illetve emlékeztetni magamat, hogy miért is jöttem ki.

A fogadó intézményem az ESDES Business School. A kettős diploma miatt én egy adott órarendet kaptam. Az oktatásról általánosságban azt tudom elmondani, hogy nagy hangsúlyt fektetnek a csapatmunkára és a prezentálásra, hiszen szinte minden héten kellett valamilyen csoport projektet leadni vagy előadni. A főbb tárgyaim: International Marketing, Key Strategies For International Trade, 360 Customer Experience, Commercial Action Plan, Innovation Ecosystem, Business Intelligence, Doing Business Abroad, Digital Transformation and Business Ethics, illetve French as a Foreign Language. A nevükből adódóan le lehet következtetni, hogy a különböző üzleti területek közül egyértelműen a marketing, az innováció és a nemzetközi stratégia volt előtérben. A tanárok többsége szerencsére jól beszélt angolul, illetve általánosságban el lehet róluk mondani, hogy rendelkeznek a kellő tapasztalattal, ahhoz, hogy megfelelően át tudják adni a tudásukat. A sok projektmunka mellett voltak vizsgák is, bár nem mindegyik tárgyból. A vizsgákhoz minden tananyag rendelkezésünkre állt, illetve ismertették a feladat típusokat, ami megkönnyítette a felkészülést. Az osztályzás itt egy 1-20-ig tartó skálán történik, tehát a 20 pont itt az olyan, mint otthon az 5, és 10 ponttól megy át valaki a vizsgán. Összességében azt tudom mondani, hogy egy magas szintű, jó oktatás folyik itt az ESDES-en, és a PTE kellően felkészített az elvárásokra, tehát gondolom azt, hogy nehezebb lenne a tanulás itt, mint otthon.

Az egyetemhez hozzátartozik a diákélet is, amit az ESDES maximálisan támogat. A helyi nemzetközi diákszervezet folyamatosan szervez különböző eseményeket, összejöveteleket, programokat, utazásokat. A kulturális programokra is nagy hangsúlyt fektetnek, így például részt tudtunk venni borkostolón, elmehettünk vendégségbe egy francia családhoz vacsorára, illetve kiruccantunk egy igazi középkori, francia faluba, Pérouges-ba.

Lyon egy nagyszerű francia város, tele látnivalóval és szórakozási lehetőséggel. Az óvárosban rengeteg hangulatos étterem közül lehet választani. Mindig történik valami, mindig zajlik valamilyen fesztivál, esemény, sok múzeum is van, szóval mindenki megtalálja a neki való programot. A tömegközlekedés nagyon jó, van metró, busz, villamos, és még sikló is. Az én kedvenc helyem a városban a Parc de la Tête d’Or, ami egy hatalmas park a város szélén, benne egy nagy tóval, gyönyörű fákkal, és még egy ingyenesen látogatható miniállatkerttel is. A másik kedvencem a belváros, ami lényegében egy félsziget, a két folyó ölelésében, gyönyörű hidakkal és épületekkel. Illetve Lyon azért is jó, mert közel van sok gyönyörű városhoz, helyhez. Így például nekem is volt lehetőségem Montpellierbe és Annecyba is eljutnom, de mások természetesen sokszor utaznak Párizsba, sőt még a környező országokba (Svájc, Olaszország, Spanyolország) is.

A megélhetés költsége olyan, mint bármilyen másik nyugat-európai országban. Én körülbelül 150-200 eurót költöttem egy hónapban, mindezt úgy, hogy legtöbbször bevásároltam és főztem, de persze mindig volt valami esemény, vagy dolog, amire pluszban költöttem, illetve a tömegközlekedésre a bérlet havi 25 euró. Szerintem, ha valaki odafigyel a pénzügyeire, jól ki lehet jönni a hónap végére.

Számomra a legjobb dolog a mobilitásban egyértelműen az, hogy egy még nemzetközibb, még színesebb közegnek lehettem részese. Szó szerint a világ minden tájáról voltak csoporttársaim. Ez még inkább kiszélesítette a perspektívámat, illetve rengeteg különböző kultúrát ismerhettem meg, ami által én is több lettem. Minden új barátom, ismerősöm, akiket itt szereztem nagyon nyitott és pozitív felfogású.

Úgy gondolom, hogy ezeket az élményeket sehogy máshogy nem lehet átélni, csak mobilitással, éppen ezért is ajánlanám másoknak. Mindenkinek muszáj egyszer az életében elhagynia a szülővárosát, országát, hiszen így lehet igazán megismerni önmagadat, illetve olyan barátokat szerezni, akikkel a sokszínűségetek köt össze.

Tanácsként, azoknak, akik Lyonba jönnének mobilitásra, azt tudom mondani, hogy mindenképp rendelkezzenek legalább egy minimális francia tudással, de minél többet tudnak, annál jobb. Sajnos az én tapasztalatom szerint tényleg igaz, hogy a franciák nem annyira szeretnek angolul beszélni, ami főleg az ügyintézésnél lehet gond. Ezen kívül még azt emelném ki, hogy Lyon egy nagyobb város, rengeteg emberrel. Szóval például a tömegközlekedésnél sokszor elég nagy tumultus van a metrókon vagy villamosokon. Ha valaki nincs ehhez hozzászokva, vagy nem szereti, annak ehhez nehezebb lehet alkalmazkodni.

Végül pedig néhány kép ebből a szemeszterből:

